Το ***The Abominable Bride*** (ελεύθερη μετάφραση: *Η Απεχθής Νύφη*) είναι ένα ειδικό επεισόδιο της βρετανικής τηλεοπτικής σειράς *Sherlock*. Το επεισόδιο μεταδόθηκε από τους τηλεοπτικούς σταθμούς BBC One, PBS και Channel One την 1η Ιανουαρίου 2016. Απεικονίζει τους χαρακτήρες της σειράς σε ένα παράλληλο σύμπαν: το σκηνικό του Βικτοριανού Λονδίνου από τις αυθεντικές ιστορίες του Άρθουρ Κόναν Ντόυλ. Ο τίτλος βασίζεται στην ατάκα «Ricoletti of the club foot and his abominable wife» (ελεύθερη μετάφραση: «Ο Ρικολέτι από τη λέσχη και η απεχθής σύζυγός του») από την ιστορία μικρού μήκους του Κόναν Ντόυλ «The Adventure of the Musgrave Ritual», η οποία παραπέμπει σε μια υπόθεση που αναφέρεται από τον Χολμς. Η ιστορία περιέχει επίσης στοιχεία από τις πρωτότυπες ιστορίες του Κόναν Ντόυλ με πρωταγωνιστή τον Χολμς, όπως τις «The Five Orange Pips» και «The Final Problem».

Το επεισόδιο κέρδισε το 2016 το βραβείο Emmy στην κατηγορία της «Καλύτερης Τηλεοπτικής Ταινίας», την πρώτη νίκη της σειράς στη συγκεκριμένη κατηγορία.

Πλοκή
-----

Η πλοκή εναλλάσσεται μεταξύ της Βικτοριανής Αγγλίας και της σημερινής εποχής.

Το 1985, ο Επιθεωρητής Λεστράντ παρουσιάζει στους Χολμς και Γουάτσον την αινιγματική υπόθεση της φυματικής νύφης, Εμίλια Ρικολέτι, η οποία αφού άρχισε να πυροβολεί περαστικούς από το μπαλκόνι της και στη συνέχεια αυτοπυροβολήθηκε στο κεφάλι, το επερχόμενο βράδυ εμφανίστηκε, σκότωσε τον σύζυγό της και εξαφανίστηκε στην ομίχλη. Γοητευμένος από την προφανή επιβίωση της Εμίλια, ο Χολμς αναλαμβάνει την υπόθεση. Στο νεκροτομείο, η Δρ. Χούπερ τον ενημερώνει πως το πτώμα έχει αναγνωρισθεί ως αυτό της Εμίλια Ρικολέτι, όπως επίσης όμως και η γυναίκα που σκότωσε τον κ. Ρικολέτι. Μπερδεμένος, ο Χολμς χάνει το ενδιαφέρον του για την υπόθεση και όταν η νύφη επιστρέφει σκοτώνοντας κι άλλους άντρες, συμπεραίνει πως πρόκειται για εγκλήματα μίμησης.

Μήνες αργότερα, ο αδελφός του Χολμς, Μάικροφτ, του αναφέρει μια υπόθεση όπου ο Σερ Γιούστους Καρμάικλ, σύζυγος της Λαίδης Καρμάικλ, έλαβε ένα απειλητικό γράμμα. Ο Χολμς και ο Γουάτσον αποφασίζουν να παρακολουθήσουν το σπίτι κατά τη διάρκεια της νύχτας, όπου ένα φάντασμα νύφης εμφανίζεται και εξαφανίζεται από μπροστά τους, ενώ ακούνε γυαλιά να σπάνε και ουρλιαχτά. Βρίσκουν τον Σερ Γιούστους νεκρό ενώ, κάποια που φαίνεται να είναι η Εμίλια, το σκάει από το παράθυρο. Ο Λεστράντ βρίσκει μια σημείωση στο στιλέτο που γράφει «Σας έλειψα;», με τον Χολμς να λέει πως δεν υπήρχε εκεί όταν βρήκαν το πτώμα. Ο Χολμς επιμένει πως η λύση είναι πολύ απλή και αρχίζει να διαλογίζεται, όπου βλέπει τον Μοριάρτι να εμφανίζεται προσβάλλοντάς τον για το ότι δεν μπορεί να λύσει το μυστήριο της Εμίλια, υπαινισσόμενος και το δικό του μυστήριο.

Στο παρόν, αποκαλύπτεται πως όλα αυτά λαμβάνουν χώρα στο παλάτι του μυαλού του Χολμς, ο οποίος βρίσκεται υπό την επήρεια ναρκωτικών. Ο Μάικροφτ, ο Τζον και η Μαίρη τον βρίσκουν αγανακτισμένο σχετικά με την άλυτη υπόθεση Ρικολέτι, εξηγώντας τους πως αν τη λύσει, τότε θα λύσει και αυτή του Μοριάρτι. Παρά τις αντιρρήσεις του Τζον, ξαναπαίρνει ναρκωτικά ξαναμπαίνοντας στο παλάτι του μυαλού του.

Ο Βικτοριανός Χολμς λαμβάνει ένα τηλεγράφημα από την κυρία Γουάτσον, η οποία του λέει πως βρήκε τους συνωμότες της Εμίλια. Πηγαίνοντας εκεί, διακόπτουν μια μυστική ομάδα γυναικών, ανάμεσα στις οποίες είναι και η Δρ. Χούπερ και η υπηρέτρια των Γουάτσον. Ο Χολμς εξηγεί πως χρησιμοποίησαν μία σωσία για να σκηνοθετήσουν τον θάνατο της Εμίλια, έτσι ώστε εκείνη να σκοτώσει τον σύζυγό της και να δημιουργήσει την περσόνα της νύφης φάντασμα. Στη συνέχεια, πεθαίνοντας ήδη από την ασθένειά της, αυτοπυροβολήθηκε και το πτώμα της αντικατέστησε αυτό της σωσία. Από τότε, οι γυναίκες χρησιμοποιούν την περσόνα της νεκρής νύφης για να σκοτώνουν άντρες που τους αδικούν. Ο Σέρλοκ υποθέτει πως η Λαίδη Καρμάικλ, ως μέλος αυτής της κοινότητας, έχει σκοτώσει τον σύζυγό της. Σηκώνοντας το βέλος της νύφης που βρίσκεται εκεί, αντί να δει την Λαίδη, βλέπει τον Μοριάρτι.

Ο Σέρλοκ ξυπνάει στο παρόν, όπου επιμένει να βρει τον τάφο της Εμίλια για να αποδείξει πως η σωσίας είναι θαμμένη κάτω από το φέρετρο. Καθώς σκάβει, το πτώμα του επιτίθεται και ο Χολμς ξυπνάει στο παρελθόν, στο χείλος του καταρράκτη Reichenbach. Ο Μοριάρτι εμφανίζεται λέγοντάς του πως ακόμα βρίσκεται εγκλωβισμένος στο παλάτι του μυαλού του, με τον Σέρλοκ να συνειδητοποιεί πως το περιστατικό στον τάφο ήταν μέρος του ονείρου. Οι δύο άντρες παλεύουν κι ενώ ο Μοριάρτι παίρνει το πάνω χέρι, ο Γουάτσον εμφανίζεται σπρώχνοντας τον Μοριάρτι στον γκρεμό. Ρωτώντας τον Χολμς πώς θα μπορούσε να ξυπνήσει, ο Χολμς πηδάει στον γκρεμό έχοντας εμπιστοσύνη πως θα επιβιώσει.

Ο Σέρλοκ ξυπνάει στο παρόν, στο αεροπλάνο, και καταλήγει πως ο Μοριάρτι έχει όντως πεθάνει, αλλά κανόνισε με άλλους να συνεχίσουν τα σχέδιά του μετά θάνατον. Το επεισόδιο τελειώνει με τον Βικτοριανό Χολμς να περιγράφει στον κυνικό Γουάτσον τα οράματά του για αεροπλάνα και κινητά τηλέφωνα, κοιτώντας από το παράθυρο τη σύγχρονη Baker Street.

Γυρίσματα
---------

Πανοραμική θέα της εισόδου του Tyntesfield
Τα γυρίσματα για το επεισόδιο ξεκίνησαν στις 5 Ιανουαρίου 2015 και ολοκληρώθηκαν στις 10 Φεβρουαρίου 2015. Έλαβαν χώρα στο σπίτι Tyntesfield, ένα ακίνητο εθνικής περιουσίας στο Ράξαλ κοντά στο Μπρίστολ. Σκηνές γυρίστηκαν επίσης στα κελάρια του Colston Hall και στο νεκροταφείο Arnos Vale στο Μπρίστολ, καθώς και άλλες τοποθεσίες στο Μπαθ. Το Tyntesfield χρησιμοποιήθηκε κυρίως ως το σπίτι του Σερ Γιούστους, αλλά και ως το σπίτι των Γουάτσον στο Λονδίνο.

Η τελευταία σκηνή του επεισοδίου θέτει ένα πιθανό κόνσεπτ πως όλη η σειρά που διαδραματίζεται στο σύγχρονο σκηνικό, διαδραματίζεται στην πραγματικότητα μέσα στο "Παλάτι του μυαλού" του Βικτοριανού Χολμς. Ο Γκέιτις δήλωσε:

> *Έχοντας αυτή τη σκηνή ακριβώς στο τέλος, όπου πάμε πίσω στο Βικτοριανό Λονδίνο - τη Βικτοριανή Baker Street - και ο Σέρλοκ λέει ρητά: "Είναι μια φανταστική εκδοχή του πώς πιστεύω πώς μπορεί να είναι το μέλλον", πραγματικά ανοίξαμε ένα γελοίο παράθυρο όπου ολόκληρη η σειρά του Σέρλοκ μπορεί να είναι το παραλήρημα του Βικτοριανού Σέρλοκ Χολμς, το οποίο προκαλείται από ναρκωτικά. Που σημαίνει πως μπορούμε να κάνουμε τα πάντα.*
> 
>

*Σερλοκιανές* αναφορές
----------------------

Η δήλωση του Μοριάρτι: «There is nothing new under the sun. It has all been done before» (ελεύθερη μετάφραση: «Δεν υπάρχει τίποτα καινούριο κάτω από τον ήλιο. Όλα έχουν ξανασυμβεί»), προέρχεται από την πρωτότυπη ιστορία του Κόναν Ντόυλ *Σπουδή στο Κόκκινο*. Αναφέρεται ωστόσο και στο βιβλικό βιβλίο Εκκλησιαστής: «What has been will be again, what has been done will be done again; there is nothing new under the sun» (ελεύθερη μετάφραση: «Ό,τι ήταν θα γίνει ξανά, ό,τι έγινε θα γίνει ξανά, δεν υπάρχει τίποτα καινούριο κάτω από τον ήλιο»).

Η αναφορά του Μάικροφτ στην υπόθεση του «Manor House», είναι μια αναφορά στην ιστορία μικρού μήκους «The Greek Interpreter».

Προβολή
-------

Στο Ηνωμένο Βασίλειο, σύμφωνα με τα στοιχεία της επόμενης μέρας, το «The Abominable Bride» σημείωσε υψηλή τηλεθέαση έχοντας περισσότερα από 8.4 εκατομμύρια τηλεθεατές για το BBC One. Η τελική, επίσημη παγιωμένη τηλεθέαση του επεισοδίου ανήλθε σα 11.6 εκατομμύρια τηλεθεατές, κάνοντάς το το πρόγραμμα με την υψηλότερη τηλεθέαση της εβδομάδας.

Η Σταμπς ντυμένη με το κοστούμι για το επεισόδιο κατά τη διάρκεια των γυρισμάτων, Φεβρουάριος 2015
Το επεισόδιο μεταδόθηκε την 1η Ιανουαρίου 2016 τόσο στο BBC One για το Ηνωμένο Βασίλειο, όσο και στο PBS για τις Ηνωμένες Πολιτείες. Στο Ηνωμένο Βασίλειο, το βράδυ της τηλεοπτικής μετάδοσης, το επεισόδιο προβλήθηκε ταυτόχρονα και σε 100 κινηματογραφικές αίθουσες σε όλη την επικράτεια.

Μια ειδική εκτεταμένη εκδοχή του επεισοδίου, η οποία περιλαμβάνει είκοσι λεπτά επιπρόσθετου υλικού, συμπεριλαμβανομένων μιας ξενάγησης στην 221B Baker Street με τον εκτελεστικό παραγωγό Μόφατ κι ένα βίντεο του πώς φτιάχτηκε το «The Abominable Bride» με παρουσιαστές τους Κάμπερμπατς και Φρίμαν, προβλήθηκε σε περιορισμένη κυκλοφορία σε αίθουσες στο Χονγκ Κονγκ, στη Δανία και στην Αυστραλία στις 2 Ιανουαρίου 2016, στη Φινλανδία στις 3 Ιανουαρίου 2016, ευρέως στην Κίνα στις 4 Ιανουαρίου και μια περιορισμένη κυκλοφορία σε ολόκληρο το Ηνωμένο Βασίλειο και στις Ηνωμένες Πολιτείες στις 5-6 Ιανουαρίου 2016 και στην Ιταλία στις 12-13 Ιανουαρίου 2016. Στην Ιαπωνία κυκλοφόρησε στις 19 Φεβρουαρίου 2016.

Στις αίθουσες, η ταινία (μαζί με το έξτρα υλικό) κρατήθηκε δυνατά, ειδικά στην Κίνα και στη Νότια Κορέα, φέρνοντας έσοδα $5.39 εκατομμύρια (£3.68εκ.) την πρώτη μόνο μέρα προβολής (4 Ιανουαρίου) στην Κίνα, σύμφωνα με το Deadline, καθώς 1.7 εκατομμύρια κόσμος πήγε να δει το επεισόδιο. Στη Νότια Κορέα είχε έσοδα $5 εκατομμύρια. Συνολικά, είχε έσοδα CN¥161.315 εκατομμύρια στην Κίνα, την περιοχή με τα περισσότερα έσοδα για την ταινία στο box office. Με αυτή την επιτυχία, η Σάλι ντε Σαντ Κρουά του BBC Worldwide είπε: "Μετά από μια δυνατή απόδοση στο BBC One, η σειρά έχει τώρα γνωρίσει την πολλών εκατομμυρίων επιτυχία στα box office της Νότιας Κορέας και της Κίνας - ένα εξαιρετικό επίτευγμα για μια βρετανική τηλεοπτική σειρά". Στην Ιαπωνία είχε έσοδα $578,109 το πρώτο Σαββατοκύριακο προβολής. Οι ειδικές προβολές στις αίθουσες έφεραν συνολικά έσοδα παγκοσμίως, $39,111,922.

Home media
----------

Το *The Abominable Bride* κυκλοφόρησε σε DVD και Blu-ray σε Ευρώπη, Ηνωμένες Πολιτείες/Καναδά και Αυστραλία στις 11 Ιανουαρίου, 12 Ιανουαρίου και 3 Φεβρουαρίου 2016 αντίστοιχα.

Αναφορές
--------

1. ↑  Jones, Paul (24 Οκτωβρίου 2015). «What does the title The Abominable Bride tell us about the Sherlock special?». *Radio Times*. Αρχειοθετήθηκε από το πρωτότυπο στις 29 Μαρτίου 2016. Ανακτήθηκε στις 12 Ιουνίου 2019.
2. ↑  «Sherlock: The Abominable Bride (Masterpiece)». *Television Academy*. Ανακτήθηκε στις 12 Ιουνίου 2019.
3. ↑  Grobar, Matt (18 Σεπτεμβρίου 2016). «'Sherlock' Wins TV Movie Emmy Award In Upset». Deadline. Ανακτήθηκε στις 12 Ιουνίου 2019.
4. ↑  King, Brittany (18 Σεπτεμβρίου 2016). «Sherlock: The Abominable Bride Wins 2016 Emmy for Outstanding Television Movie». People. Ανακτήθηκε στις 12 Ιουνίου 2019.
5. ↑  «"Miss me?" The nation's favourite detective returns to BBC One». *BBC Media Centre*. 2 Ιουλίου 2014. Αρχειοθετήθηκε από το πρωτότυπο στις 24 Νοεμβρίου 2017. Ανακτήθηκε στις 11 Ιουνίου 2019.
6. ↑  «Sherlock Special Begins Filming». *Radio Times*. 5 Ιανουαρίου 2015. Αρχειοθετήθηκε από το πρωτότυπο στις 12 Φεβρουαρίου 2015. Ανακτήθηκε στις 11 Ιουνίου 2019.
7. ↑  «Sherlock Special Filming Wrapped». *Twitter*. 10 Φεβρουαρίου 2015. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 11 Ιουνίου 2019.
8. ↑  Hyland, Karen (2 Ιουλίου 2014). «Sherlock announcement: Special confirmed with 'three new episodes' as #221back riddle is revealed». *The Mirror*. Αρχειοθετήθηκε από το πρωτότυπο στις 2 Ιουλίου 2014. Ανακτήθηκε στις 11 Ιουνίου 2019.
9. ↑  Wright, Tom (8 Ιανουαρίου 2016). «Secrets of Sherlock filming revealed by Tyntesfield». North Somerset Times. Αρχειοθετήθηκε από το πρωτότυπο στις 2019-05-02.. Ανακτήθηκε στις 11 Ιουνίου 2019.
10. ↑  Burt, Kayti (19 Φεβρουαρίου 2016). «Sherlock Creators Tease Season 4, Give Abominable Bride Insight». *Den of Geek*. Ανακτήθηκε στις 11 Ιουνίου 2019.
11. ↑  «A Study in Scarlet». *The Arthur Conan Doyle Encyclopedia*. Ανακτήθηκε στις 12 Ιουνίου 2019.
12. ↑  «The Manor House Case». *The Arthur Conan Doyle Encyclopedia*. Ανακτήθηκε στις 12 Ιουνίου 2019.
13. 1 2 3  Lee, Ben (5 Ιανουαρίου 2016). «There's no stopping Sherlock: 'The Abominable Bride' tops China's box office». Digital Spy. Ανακτήθηκε στις 11 Ιουνίου 2019.
14. ↑  «Top 10 Programmes». *BARB*. Ανακτήθηκε στις 12 Ιουνίου 2019.
15. ↑  Hibberd, James (24 Οκτωβρίου 2015). «Sherlock finally gets return date, plus new full trailer». *Entertainment Weekly*. Αρχειοθετήθηκε από το πρωτότυπο στις 25 Οκτωβρίου 2015. Ανακτήθηκε στις 12 Ιουνίου 2019.
16. ↑  Creighton, Sam (2 January 2016). *Big Screen Benedict*, σελ. Page 15.
17. ↑  Ellis, Scott (5 Οκτωβρίου 2015). «Benedict Cumberbatch's Sherlock Australian cinema dates confirmed». *The Sydney Morning Herald*.. Ανακτήθηκε στις 11 Ιουνίου 2019.
18. ↑  «Sherlock hits Chinese Cinema». *People's Daily*. 5 Ιανουαρίου 2016. Ανακτήθηκε στις 11 Ιουνίου 2019.
19. ↑  Hibberd, James (26 Οκτωβρίου 2015). «'Sherlock' coming to theaters for first time». *Entertainment Weekly*.. Ανακτήθηκε στις 11 Ιουνίου 2019.
20. ↑  «SHERLOCK». Αρχειοθετήθηκε από το πρωτότυπο στις 31 Ιανουαρίου 2016. Ανακτήθηκε στις 12 Ιουνίου 2019.
21. ↑  «Sherlock（2016）». *cbooo.cn* (στα Κινεζικά). Ανακτήθηκε στις 25 Φεβρουαρίου 2016.
22. ↑  «Sherlock: The Abominable Bride». *Box Office Mojo*. Ανακτήθηκε στις 11 Ιουνίου 2019.
23. ↑  «Japan Box Office February 20–21, 2016». *Box Office Mojo*. Ανακτήθηκε στις 11 Ιουνίου 2019.
24. ↑  «Sherlock: The Abominable Bride». *The Numbers*. Ανακτήθηκε στις 27 Μαΐου 2016.
25. ↑  «Sherlock: The Abominable Bride». *Amazon*. Αρχειοθετήθηκε από το πρωτότυπο στις 23 Σεπτεμβρίου 2018. Ανακτήθηκε στις 12 Ιουνίου 2019.
26. ↑  «Sherlock: The Abominable Bride». *Amazon*. Αρχειοθετήθηκε από το πρωτότυπο στις 7 Νοεμβρίου 2016. Ανακτήθηκε στις 12 Ιουνίου 2019.
27. ↑  «Sherlock: The Abominable Bride». *JB Hi-fi*. Αρχειοθετήθηκε από το πρωτότυπο στις 11 Ιανουαρίου 2019. Ανακτήθηκε στις 12 Ιουνίου 2019.

Εξωτερικοί σύνδεσμοι
--------------------

* The Abominable Bride στο πρόγραμμα του BBC
* *The Abominable Bride*  στην IMDb